B. Osobitná časť

K § 1
Vymedzuje sa skupina určených výrobkov podľa § 9 zákona č. 264/1999 Z. z., do ktorej patria prostriedky ľudovej zábavy, zariadenia detských ihrísk a športovo-rekreačné zariadenia.
Oblasť prostriedkov ľudovej zábavy a zariadení detských ihrísk určených na domáce použitie je upravená v práve EÚ smernicou 88/378/EHS o bezpečnosti hračiek v platnom znení. Na tomto základe v rámci vnútrokomunitárneho pripomienkového konania vzniesla Európska komisie pripomienku jasne ustanoviť, že prostriedky ľudovej zábavy a zariadenia detských ihrísk určených na domáce súkromné použitie nespadajú do pôsobnosti predloženého nariadenia vlády. Z toho dôvodu sa návrh doplnil o vymedzenie negatívnej pôsobnosti.
K § 2
Definujú sa pojmy prostriedok ľudovej zábavy, zariadenie detského ihriska a športovo-rekreačné zariadenie. Prostriedkom ľudovej zábavy sú predovšetkým prostriedky, resp. zariadenia používané počas spoločenských a kultúrnych podujatí, slávností alebo pri iných príležitostiach ako napr. hojdačky, rôzne horské dráhy, kolesá, retiazkové kolotoče.
Zariadením detského ihriska sú rôzne detské preliezačky, domčeky, hojdačky, šmýkačky.
Športovo-rekreačné zariadenia sú zariadenia určené tak na rekreačné, ako aj športové vyžitie, či už profesionálov alebo amatérov. Ide napr. o rôzne tarzánie.
K § 3
Ak nie sú pri výrobe prostriedku ľudovej zábavy, zariadenia detského ihriska alebo športovo-rekreačného zariadenia dodržané ustanovenia príslušných technických noriem, musí byť prostriedok ľudovej zábavy, zariadenie detského ihriska a športovo-rekreačné zariadenie vyrobené tak, aby bola ich bezpečnosť zaistená najmenej na úrovni, akou je miera ochrany stanovená príslušnými technickými normami vzťahujúcimi sa na prostriedky ľudovej zábavy, zariadenia detských ihrísk a športovo-rekreačné zariadenia. Príslušnými technickými normami sú najmä STN EN 1176–1 Zariadenia a povrch detských ihrísk. Časť 1: Všeobecné bezpečnostné požiadavky a skúšobné metódy, STN EN  1176–2 Zariadenia a povrch detských ihrísk. Časť 2: Ďalšie špecifické bezpečnostné požiadavky a skúšobné metódy na hojdačky, STN EN 1176–3 Zariadenia a povrch detských ihrísk. Časť 3: Ďalšie špecifické bezpečnostné požiadavky a skúšobné metódy na šmýkačky, STN EN 1176–4 Zariadenia a povrch detských ihrísk. Časť 4: Ďalšie špecifické bezpečnostné požiadavky a skúšobné metódy na lanovky, STN EN 1176–5 Zariadenia a povrch detských ihrísk. Časť 5: Ďalšie špecifické bezpečnostné požiadavky a skúšobné metódy na kolotoče, STN EN 1176–6 Zariadenia a povrch detských ihrísk. Časť 6: Ďalšie špecifické bezpečnostné požiadavky a skúšobné metódy na kývavé zariadenia, STN EN 1176–7 Zariadenia a povrch detských ihrísk. Časť 7: Návod na inštaláciu, kontrolu, údržbu a prevádzku, STN EN 1176 –10 Zariadenia a povrch detských ihrísk. Časť 10: Ďalšie špecifické bezpečnostné požiadavky a skúšobné metódy na úplne uzavreté zariadenia na hranie, STN EN 1176-11 Zariadenia a povrch detských ihrísk. Časť 11: Ďalšie špecifické bezpečnostné požiadavky a skúšobné metódy na priestorové siete, STN EN 15567-1 Športové a rekreačné zariadenia. Časť 1: Požiadavky na konštrukciu a bezpečnosť, STN EN 15567-2 Časť 2: Prevádzkové požiadavky, STN EN 13814 Strojové vybavenie a konštrukcie lunaparku a zábavného parku. Bezpečnosť.
 
Na trh alebo do prevádzky môžu byť uvedené len také prostriedky ľudovej zábavy, zariadenia detských ihrísk a športovo-rekreačné zariadenia, ktoré spĺňajú požiadavky ustanovené týmto nariadením vlády. Ak uvedené určené výrobky tieto požiadavky nespĺňajú, nesmú byť uvedené na trh alebo do prevádzky.
K § 4
Ustanovujú sa postupy posudzovania zhody, ktorými sú postupy posúdenia zhody podľa § 12 ods. 3 písm. b) a c) zákona a to  posúdenie zhody  vzorky typu (prototypu) výrobku autorizovanou osobou a vydanie certifikátu autorizovanou osobou (certifikácia typu výrobku)  a posúdenie zhody výrobku s certifikovaným typom výrobku. 
Predpokladá sa, že  prostriedky ľudovej zábavy, zariadenia detských ihrísk a športovo-rekreačné zariadenia nemusia byť vyrábané sériovo, preto nariadenie vlády ustanovuje pre tento prípad ako postup posúdenia zhody postup podľa § 12 ods. 3 písm. g) zákona -  overenie zhody každého výrobku s technickými požiadavkami autorizovanou osobou. Uvedený postup posudzovania zhody sa použije aj vtedy, keď je pre daný výrobok vhodnejší. Pre posúdenie zhody postupom podľa písm. g) zákona sa môže výrobca rozhodnúť aj v prípade, že vyrobil len zopár kusov za účelom prieskumu trhu, aby zistil, či o taký výrobok bude záujem. Alebo napríklad v prípade, že vyrobil jeden kus výrobku na zákazku alebo pri výrobe zohľadnil špecifické miestne podmienky.
Podrobnosti o postupe posudzovania zhody podľa ustanovení zákona sú uvedené v prílohe. Tieto sú implementáciou jednotlivých modulov posudzovania zhody podľa rozhodnutia 768/2008/ES.
K § 5
Ustanovujú sa obsahové náležitosti vyhlásenia o zhode v súlade s § 13 zákona č. 264/1999 Z. z.
K § 6
Na  prostriedku ľudovej zábavy, zariadení detského ihriska a športovo-rekreačnom zariadení sa v prípade potreby umiestňuje upozornenie  na možné riziká, ktoré nemožno odstrániť pri výrobe alebo umiestnení týchto výrobkov. Upozornenie musí byť v štátnom jazyku, čitateľné a vyhotovené tak, aby bolo schopné odolávať vplyvom vonkajšieho prostredia. Upozornenie má za cieľ informovať  o rizikách, ktoré výrobca nevie odstrániť bez ohľadu  na to,  či pri výrobe použil príslušné technické normy alebo postupoval bez ich použitia. Ide o situáciu, keď konštrukčné vyhotovenie neumožňuje odstrániť všetky riziká, napr. nemožno odstrániť riziko, že sa dieťa pošmykne na  šmýkačke alebo že niekoho kopne, keď dotyčný bude stáť blízko dráhy hojdačky. 
K § 7
Uvádza sa klauzula vzájomného uznávania, podľa ktorej prostriedky ľudovej zábavy, zariadenia detských ihrísk a športové zariadenia vyrobené alebo uvedené na trh v inom členskom štáte Európskej únie alebo v Turecku nepodliehajú požiadavkám tohto nariadenia vlády. To isté sa vzťahuje aj na prostriedky ľudovej zábavy, zariadenia detských ihrísk a športové zariadenia uvedené na trh v súlade s právom štátu Európskeho združenia voľného obchodu, ktorý je súčasne aj stranou dohody o Európskom hospodárskom priestore.
K § 8 
V súlade s Legislatívnymi pravidlami vlády SR sa ustanovuje informácia o prijatí postupom podľa smernice 98/34/ES a absolvovaní vnútrokomunitárneho pripomienkového konania.
K § 9
Uvádza sa dátum účinnosti nariadenia vlády, ktorý ustanovuje dostatočnú legisvakančnú lehotu potrebnú na oboznámenie sa s návrhom a prípravu na jeho dodržiavanie. 
Príloha
Časť A
Autorizovaná osoba vykoná posúdenie zhody podľa § 12 ods. 3 písm. b) zákona - posúdenie zhody  vzorky typu (prototypu) výrobku autorizovanou osobou a vydanie certifikátu autorizovanou osobou (certifikácia typu výrobku)  - na základe žiadosti predloženej výrobcom alebo dovozcom. Nariadenie vlády ustanovuje obsahové náležitosti žiadosti  a dokumentáciu, ktorá sa predkladá autorizovanej osobe ako súčasť žiadosti.
Autorizovaná osoba po  vykonaní posúdenia zhody vydá certifikát typu, ak vzorka typu spĺňa požiadavky tohto nariadenia vlády.
Pri zmene certifikovaného typu počas platnosti certifikátu sa postupuje rovnako ako pri posúdení zhody vzorky typu pred zmenou.
Časť B
Upravuje sa postup posudzovania zhody podľa § 12 ods. 3 písm. c) zákona - posúdenie zhody výrobku s certifikovaným typom výrobku. Výrobca prijme také opatrenia, aby sa výrobným procesom a jeho monitorovaním zabezpečila zhoda vyrábaných výrobkov s ich certifikovaným typom a požiadavkami tohto nariadenia vlády.
Autorizovaná osoba, ktorá vykonala posúdenie zhody a vydala certifikát typu v dohodnutých intervaloch, najmenej jedenkrát za rok, vykoná posúdenie zhody prostriedku ľudovej zábavy, zariadenia detského ihriska alebo športovo-rekreačného zariadenia tak, že u výrobcu odoberie primeranú vzorku, aby preverila, či vyrobený prostriedok ľudovej zábavy, zariadenie detského ihriska alebo športovo-rekreačné zariadenie je v zhode s certifikovaným typom  a s požiadavkami ustanovenými nariadením vlády. Ak uvedené výrobky sú v zhode s certifikovaným typom, autorizovaná osoba vydá správu o posúdení zhody.
Autorizovaná osoba vyzve výrobcu na odstránenie nezhody, ak sa zistí, že výrobným procesom a jeho monitorovaním nie je zabezpečená zhoda vyrábaných výrobkov s ich certifikovaným typom. Autorizovaná osoba vykoná následne opätovné posúdenie zhody, aby zistila, či výrobca na základe výzvy odstránil nezhodu. Ak ju neodstránil, to znamená, že vyrábané výrobky nie sú v zhode s certifikovaným typom, preto následne zruší ňou vydaný certifikát. 
Časť C
Ustanovuje  sa postup posudzovania zhody podľa § 12 ods. 3 písm. g) zákona – overenie zhody každého výrobku s technickými požiadavkami autorizovanou osobou. 
Skompletizovanú dokumentáciu predloží výrobca alebo dovozca autorizovanej osobe, ktorú požiadal o vykonanie posúdenia zhody. Cieľom posúdenia zhody je preveriť súlad vyrobených výrobkov s požiadavkami tohto nariadenia vlády.
Uvedený postup posudzovania zhody sa použije v tom prípade, keď sa prostriedok ľudovej zábavy, zariadenie detského ihriska alebo športovo-rekreačné zariadenie nevyrába sériovo, alebo keď je takýto postup vhodnejší, napríklad z dôvodu špeciálnych zákaziek, špecifických miestnych podmienok alebo požiadaviek zákazníkov alebo keď výrobca vyrobí jeden, dva kusy a až na základe požiadaviek trhu sa rozhodne pre sériovú výrobu.